《成都遨乐诗二十一首 其三 五日州南门蚕市》
宋代·田况

齐民聚百货，贸鬻贵及时。乘此耕桑前，以助农绩资。

物品何其耕，碎璅皆不遗。编䉲列箱筥，饬木柄镃錤。

备用诚为急，舍器工曷施。名花蕴天艳，灵药昌寿祺。

根萌渐开发，蔂载相参差。游人衒识赏，善贾求珍奇。

予真徇俗者，行观亦忘疲。日暮宴觞罢，众皆云适宜。

作者简介：（1005—1063）信都人，徙居开封，字元均。仁宗天圣间进士。再举贤良方正科。夏竦经略陕西，辟为判官，言治边十四事。历右正言、知制诰。保州之役，以知成德军督诸将攻，坑杀降卒数百人。累官枢密使，以疾罢为尚书右丞，以太子少傅致仕。卒谥宣简。有《儒林公议》。